Tom Behnke (KF), 2006-01-26:
Uden at starte en stor retspolitisk debat – og vi kan hurtigt konstatere, at regeringen kan få både skyld og ære for mange ting –
vil jeg sige, at det jo unægtelig er folks egen beslutning, om man laver så grov kriminalitet, at man bliver idømt en ubetinget fængselsstraf på op til 3 måneder.
Det er dog ikke noget, regeringen tvinger folk til at gøre.
Jeg skal spørge Enhedslistens ordfører, hvordan Enhedslisten forestiller sig at man skulle kunne opnå de samme positive ting, hvis ikke man får lænkeordningen.
Jeg ved godt, at ordføreren har været inde på, at man så bare skal idømme betingede domme i stedet for ubetingede domme, men det er nu engang sådan, at det er folks kriminalitet og grovheden i den – og der skal temmelig meget til for at få en ubetinget fængselsstraf – der betinger det.
Det Konservative Folkeparti finder, at elektronisk fængsling i eget hjem er et udmærket alternativ til traditionelt fængsel, vel at mærke når vi taler om, at det er en mulighed, der kan gøre sig gældende i de sager, hvor der er tale om mindre grov kriminalitet, og hvor vi taler om de korte ubetingede straffe, nemlig straffe under 3 måneder.
Så synes vi egentlig, at elektronisk fængsling i eget hjem er en ganske god mulighed.
Jeg skal vende tilbage til, hvad det er for elementer i det, der gør, at vi synes, at det er en god ordning.
Men først vil jeg lige forholde mig til lovforslagets egentlige elementer, nemlig at man med lovforslaget ønsker at udvide ordningen, således at flere har mulighed for at afsone i eget hjem, en såkaldt elektronisk fængsling i eget hjem, hvor man går fra, at vi i dag jo stort set kun bruger den her ordning over for spritbilister, til, at man så i fremtiden udvider ordningen til at gælde personer, som ikke er fyldt 25 år endnu; i det omfang de laver en kriminel handling, som giver indtil 3 måneders fængsel, vil de kunne afsone på bopælen, hvis kriterierne ellers i øvrigt er opfyldt.
Vi synes, det kun er rimeligt, at vi udvider ordningen her.
Når vi taler om de meget korte straffe, altså under 3 måneders fængsel, synes vi, det er i orden.
Jeg vil lige sige, at det, der egentlig gør, at vi synes, at elektronisk fængsling er en udmærket ordning, er, at vi selvfølgelig holder fast i, at når man har lavet en kriminel handling og får sin straf, får sin sanktion, så er der naturligvis tale om, at man bliver frihedsberøvet.
For os er det selvfølgelig vigtigt, at vi fastholder princippet i frihedsberøvelsen, men vi ser elektronisk fængsling i eget hjem som værende et alternativ til de åbne fængsler.
I åbne fængsler har man jo også den mulighed, at man kan tage ud og passe sit job, man kan passe sin uddannelse, men man skal altså være i fængslet i aften- og nattetimerne.
Det samme gør sig gældende, når vi taler om elektronisk fængsling i eget hjem.
Så længe vi har de samme kriterier, nemlig at man er visiteret til det, godkendt til det, og at man opfylder betingelserne for at få lov til at afsone i eget hjem, er det på sin plads.
Man skal også overholde kravene til, hvordan man opfører sig, hvordan man overholder kriterierne; der er de samme krav om, at man selvfølgelig ikke må være alkoholpåvirket, påvirket af narkotika eller andet, og der kan være forskellige restriktioner, i forhold til hvem man må få besøg af osv.
Alle disse betingelser skal selvfølgelig være opfyldt.
I det omfang man overtræder betingelserne, må det selvfølgelig have konsekvenser; hvis ikke man kan administrere den begrænsede frihed, man på den her måde har fået, må man selvfølgelig ind i et traditionelt fængsel og så udstå resten af straffen der.
Det andet element i lovforslaget handler om, at i tilfælde af, at en, der er tilsagt til afsoning, ikke gider at give fremmøde, skal der være mulighed for, at man kan give en sanktion i den anledning, nemlig at man kan inddrage muligheden for udgang i et tidsrum på 3 måneder fra indsættelsens begyndelse.
Det er jo paradoksalt, at når samfundet har taget hånd om en, som har begået en kriminel handling – man har været igennem en længere retssag, hvor man har fået fastsat, hvad straffen skal være, man tilsiger vedkommende til at møde i fængslet –
ja, så kan man altså stå der og vente, fordi vedkommende ikke gider at møde op.
Det er der ingen grund til.
Vi må fra samfundets side selvfølgelig vise, at vi mener det, vi siger, og at der er en konsekvens ved at begå kriminelle handlinger; når man er blevet tilsagt til at møde til afsoning, så skal man møde på det tidspunkt, man har fået at vide man skal møde på, og hvis ikke man kan finde ud af det, ja, så må der selvfølgelig være en sanktion forbundet med det. Så på alle måder er det et lovforslag, vi støtter.